SKRIFTLIG FORESPØRGSEL E-0090/02

af Erik Meijer (GUE/NGL) til Kommissionen

(25. januar 2002)

Om: Forbedring af den sociale rehabilitering af narkotikaafhængige fanger, idet der stilles så uafhængige og humane boliger som muligt til rådighed

1. Har Kommissionen kendskab til beretningen An overview study: Assistance to drug users in European Union prisons fra Det Europæiske Overvågningscenter for Narkotika og Narkotikamisbrug om narkotikaforbruget i fængsler i EU's medlemsstater, hvoraf fremgår, at 15-50 % af fangerne i Den Europæiske Union har eller har haft problemer med ulovligt narkotikaforbrug, og at fangerne endvidere har tendens til at tage narkotika, fordi de betragter det som et middel mod kedsomhed og ligeledes som et middel til at klare de begrænsninger, som fængselslivet medfører, samt forarbejde dårlige nyheder fra verden udenfor og håndtere de allestedsnærværende aggressioner?

2. Har Kommissionen kendskab til erfaringerne med det forsøg, der er blevet gjort i et år i fængslet Amerswiel i den nederlandske kommune Heerhugowaard med 11 gruppeboliger for hver. otte kvindelige fanger i form af almindelige boligblokke, hvor alle fanger har en nøgle til deres eget soveværelse, og hvor fængselsbetjentene hver aften kun lukker indgangsdøren og dermed spiller rollen som vejleder, hvilket blev beskrevet i dagbladet Trouw af 28. december 2001?

3. Har Kommissionen kendskab til, at narkotikaforbrug, misbrug af lægemidler og intern vold aftager gennem denne form for forvaring, og at den sociale rehabilitering gøres lettere, idet de fængslede kvinder nu tænker langt mere over deres handlemåde og ikke mere vil risikere, at de igen overføres til et normalt fængsel, og at man heraf kan udlede, at denne metode ikke fungerer hos fanger, hvor der består fare for flugt, og som er aggressive eller meget uselvstændige? Dette var anledningen til, at man også tilbød mandlige fanger i nabofængslet Zuider Bos en lignende form for logi.

4. Har Kommissionen ligeledes kendskab til de erfaringer, der bl.a. er blevet gjort i bydelen Spangen i Rotterdams bydistrikt Delfshaven, hvor de kommunale institutioner eller organisationer af beboere i distriktet frivilligt har stillet boliger til rådighed for hjemløse narkomaner, som har gjort sig skyldige i overgreb men ingen strafbare handlinger, og at dette i mange tilfælde i sidste instans fører til, at disse narkomaner ved at opleve mere eller mindre normale livsvilkår bliver motiveret til at deltage frivilligt i et afvænningsprogram?

5. Er Kommissionen rede til at gøre alt for at følge opmærksomt med i dette forsøg inden for det nederlandske fængselsvæsen og dermed stille de indhøstede erfaringer til rådighed i forbindelse med en resocialisering af narkomaner, som er blevet dømt for en strafbar handling i andre medlemsstater?

Svar afgivet på Kommissionens vegne af António Vitorino

(28. februar 2002)

Kommissionen har kendskab til beretningen An overview study, assistance to drug users in European Union Prisons fra Det Europæiske Overvågningscenter for Narkotika og Narkotikamisbrug.

I overensstemmelse med nærhedsprincippet har medlemsstaterne alle beføjelser vedrørende fængselsvæsen. Kommissionen er imidlertid interesseret i udviklingen inden for medlemsstaternes fængselsvæsen, bl.a. med henblik på narkotikaspørgsmål, og den bestræber sig i høj grad på at holde sig veloplyst herom. Kommissionens tjenestegrene hørte for nylig et foredrag af en sagkyndig fra Nederlandene, hvor Amerswiel-forsøget imidlertid ikke blev omtalt. Den nederlandske regering har ikke underrettet Kommissionen hverken om forsøget i Amerswiel-fængslet eller om Spangen-projektet. Desuden har Kommissionen ikke modtaget nogen vurdering af disse eller lignende projekter, som kunne sætte Kommissionen i stand til at bedømme resultaterne.

Kommissionen har på grundlag af medlemsstaternes bidrag indledt midtvejsvurderingen af EU's handlingsplan for narkotika (2000-2004), og den vil omhyggeligt tage aspekter vedrørende fængselsvæsen i betragtning. Når den nederlandske regering frem til den slutning, at Amerswiel-projektet bidrager til, at handlingsplanens mål opfyldes, vil dette sikkert blive omtalt.